Kontaveit alistas Rooma turniiri avaringis ülikindlalt maailma 16. reketi | Tennis | ERR
Kontaveit alistas Rooma turniiri avaringis ülikindlalt maailma 16. reketi ({{commentsTotal}})
{{1526305320000 | amCalendar}} Uuendatud: {{1526324160000 | amCalendar}}
Eesti esireket Anett Kontaveit (WTA 26.) alistas Roomas kõrgetasemelisel tenniseturniiril avaringis maailma 16. reketi Coco Vandeweghe'i numbritega 6:1, 6:1.
Esimeses setis oli eestlanna Coco Vandeweghe'ist kindlalt üle, alistades ameeriklanna 6:1. Kahel korral vastase servi murdnud Kontaveidil kulus avaseti võidu saavutamiseks kõigest 22 minutit. Selle aja sees lõi Eesti esireket kaks ässa ja tegi ühe topeltvea.
Teises setis võitis Vandeweghe küll avageimi, kuid ülejäänud sett kuulus Kontaveidile. Eestlanna võitis järgnevad kuus geimi, murdes kolmandas, viiendas ja seitsmendas geimis ameeriklanna servi ning alistades ameeriklanna ka teises setis 6:1. Eesti esireketil kulus avaringi matši võitmiseks kokku vaid 56 minutit.
Kontaveiti ootab teises ringis ees Venemaa esindaja Svetlana Kuznetsova (WTA 39.) või sloveenlanna Polona Hercog (WTA 62.). Kuznetsova ja Hercogi omavaheline mäng peetakse teisipäeval.
Teise ringi pääsme on juba kindlustanud Kaia Kanepi (WTA 59.), kes alistas avaringis itaallanna Camilla Rosatello (WTA 270.) 6:1, 6:2.
anett kontaveitcoco vandewegherooma tenniseturniir